সোনার বাছুর
বাইবেল ও কুরআনে একটি সোনার বাছুরের ঘটনা রয়েছে, যা ইস্রায়েলীয়রা মোশি সিনাই পর্বতে থাকাকালীন তৈরি করেছিল। হিব্রুতে, এই ঘটনাকে "বাছুরের পাপ" হিসাবে উল্লেখ করা হয়। সোনার বাছুরকে প্রথমে বাইবেলের এক্সোডাস গ্রন্থে  বর্ণনা করা হয়েছে। অনেক সংস্কৃতিতে ষাঁড়ের উপাসনা প্রচলিত ছিল।  এক্সোডাসের বর্ণনা অনুযায়ী, ইস্রায়েলীয়রা সদ্য যে স্থান ত্যাগ করেছিল, সেই মিশরেও একটি অনুরূপ উপাসনার বস্তু ছিল, যাকে এপিস ষাঁড় হিসাবে চিহ্নিত করা হয়। অনেকে বিশ্বাস করেন যে, ইস্রায়েলিরা প্রান্তরে সেই উপাসনার পুনরুজ্জীবন ঘটাচ্ছিল। অন্যদিকে, কেউ কেউ মনে করেন যে, ইস্রায়েলীয়দের জাতীয় দেবতা ইয়াহওয়েকে ধর্মীয় আত্তীকরণ ও সমন্বয় প্রক্রিয়ার মাধ্যমে একটি পবিত্র ষাঁড়ের সাথে সম্পর্কিত করা হতো বা এভাবে চিত্রিত করা হতো। কনানীয়দের মধ্যে, যাদের কেউ কেউ পরবর্তীতে ইস্রায়েলীয় হয়ে ওঠে, চন্দ্র-ষাঁড় এবং দেবতা 'এল' এর প্রতীক হিসেবে ষাঁড়ের পূজা ব্যাপকভাবে প্রচলিত ছিল।